**NOTĂ INFORMATIVĂ**

**la proiectul Ordinului cu privire la modificarea Ordinul Ministrului Finanţelor nr. 118 din 28 august 2017 cu privire la aprobarea formularului tipizat de document primar cu regim special "Factura fiscală" şi a Instrucțiunii privind completarea acestuia**

**1. Denumirea autorului și, după caz, a participanților la elaborarea proiectului**

Autorul proiectului este Serviciul Fiscal de Stat .

**2. Condiţiile ce au impus elaborarea proiectului de act normativ şi finalităţile urmărite.**

Modificările propuse la ordinul Ministrului Finanțelor sânt condiționate de studiul practicii internaționale și a legislației de profil în România, Ucraina și în Rusia, care stabilește doar tipul formularelor de documente primare cu regim special fără a impune sarcina unei autorități de a asigura tipărirea acestora.

Astfel, la nivelul entității se alocă şi se gestionează numerele aferente facturilor emise de societate. Anual, se stabilește numărul de la care se va emite prima factură. În alocarea numerelor se ţine cont de structura organizatorică, respectiv gestiuni, puncte de lucru, sucursale, etc.

Documentele primare se întocmesc pe modelul blanchetelor tipizate, aprobate de Ministerul Finanțelor, pe care la rândul său entitățile le imprimă de sine stătător.

Entitatea își asigură evidența internă prin acordarea numărului, ținând cont de ordinea cronologică.

Astfel, modificările propuse prin proiectul Ordinului Ministerului Finanțelor vine să soluționeze problema ce ține de achiziționarea formularelor tipizate în Republica Moldova.

De asemenea, scopul proiectului este de a simplifica procedura de eliberare/tipărire a formularelor tipizate de documente primare cu regim special, astfel încât costurile asociate achiziției de facturi fiscale să se diminueze.

**3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene.**

Prezentul proiect nu are ca scop armonizarea legislației naționale cu legislația Uniunii Europene, ceea ce denotă lipsa necesității descrierii gradului de compatibilitate a proiectului în acest sens.

**4. Principalele prevederi ale proiectului.**

În vederea simplificării procedurii de imprimare a facturilor fiscale, proiectul Ordinului prevede că entitățile care corespund cerințelor punctului 3 al Hotărârii Guvernului nr.294 din 17.03.1998, să imprime de sine stătător facturile fiscale cu utilizarea seriei și diapazonului de numere.

În acest scop, entitățile respective vor avea posibilitatea comandării seriei și diapazonului de numere pentru formularele facturilor fiscale, gratuit, prin intermediul SIA „Comandarea on-line a formularelor tipizate”, accesibilă pe portalul [www.servicii.sfs.md](http://www.servicii.sfs.md).

Subsecvent, proiectul conține ajustări în partea ce țin de semnele de protecție a formularelor de facturi fiscale, imprimate tipografic, și concretizări în partea ce ține de gradele de protecție a facturilor fiscale, imprimate de sine stătător, care au ca scop diminuarea costurilor de achiziție și imprimării formularelor de către entitățile solicitante.

**5. Fundamentarea economico-financiară.**

Aprobarea prezentului proiect nu implică cheltuieli bugetare suplimentare.

Pentru solicitanții de formulare tipizate de documente primare cu regim special, care nu vor corespunde prevederilor punctului 3 al Hotărârii Guvernului nr.294 din 17.03.1998, cheltuielile vor fi suportate în dependență de numărul documentelor solicitate spre achiziționare.

Totodată, potrivit punctului 11 din Anexa nr. 2 la Hotărârea Guvernului nr.294 din 17.03.1998, preţul de cumpărare a formularelor cu regim special se include în componenţa cheltuielilor anticipate. Pe măsura utilizării formularelor cu regim special, valoarea lor se trece în componenţa cheltuielilor curente.

**6. Modul de încorporare a actului în cadrul normativ în vigoare**

Drept urmare a adoptării prezentului proiect nu va fi necesară modificarea și completarea altor acte normative.

**7. Avizarea şi consultarea publică a proiectului**

În scopul respectării prevederilor Legii nr. 100 din 22.12.2017 cu privire la actele normative și Legii nr. 239 din 13.11.2008 privind transparența în procesul decizional, proiectul a fost plasat pe pagina web oficială a Ministerului Finanțelor.

**8. Constatările expertizei anticorupție**

Nu este necesară expertiza anticorupție.

**9. Constatările expertizei de compatibilitate**

Nu este necesară.

**10. Constatările expertizei juridice**

Proiectul a fost supus expertizei juridice, toate obiecțiile au fost luate în considerare.

**11. Constatările altor expertize**

Nu sunt necesare.